**Cím**: Elmélet a gyakorlatban – problémaorientált tanulási-tanítási módszer

**Kulcsszavak:** problémaalapú tanulás, kiscsoportos munka, önálló kutatás,

**Rövid leírás:** Problémaorientált tanulási módszer a gazdasági szaknyelv oktatásában, melynek keretében a tanulás kis csoportokban egy autentikus, komplex esettel való foglalkozás révén a gyakorlat szintjén zajlik.

A módszer a konstruktivista tanulási elmélet alapgondolatából fejlődött ki. E szerint a tanulás nem az ismeretek passzív tárolását, hanem a tudás aktív konstruálását jelenti. Az oktató egy konkrét szakmai eset (pl. vállalatalapítás) kapcsán támogató, monitorozó szerepet tölt be a hallgatók önálló problémamegoldási tevékenységében.

A tudás megszerzése a következő lépésekben történik:

* A vállalatalapítás teljes folyamatának áttekintése, a tartalmi kérdések tisztázása.
* A konkrét eset problémaaspektusainak összegyűjtése, pl.: Hol lenne a vállalat számára a legkedvezőbb székhely? Ki a gazdasági tevékenység célcsoportja? Milyen a versenytársak pozíciója a piacon? stb.
* A vállalatalapítással kapcsolatos problémakör pontos definiálása.
* A problémamegoldáshoz összegyűjtött ötletek strukturálása: pl. időrendi vagy fontossági sorrend szerint.

A tanulási célt a hallgatók önállóan határozzák meg a vállalatalapítással kapcsolatos problémakör konkrét, feldolgozást igénylő aspektusai alapján. Pl. marketing –kommunikációs politika: Milyen a jó reklám?; marketing – árpolitika: Hogyan állapítsunk meg az új termékek számára bevezető árat?; marketing – termékpolitika: Milyen legyen a termék design-ja?.

Ezen kérdések megválaszolásához szükséges információkat a hallgatók önállóan kutatják fel.

Az információk beszerzéséhez használhatnak elektronikusan vagy nyomtatott formában fellelhető szakirodalmat, illetve idevonatkozó filmeket, valamint az oktatóval történő alternatívákat felkínáló beszélgetést.

A probléma megoldását követően a kiscsoportok egy rövid prezentációban vázolják fel a vállalatuk alapításával kapcsolatos konkrét stratégiájukat, melyre a többi kiscsoport reflektálhat. A teljesítmény értékelése kétféleképpen történik:

A kiscsoportok az oktatók és a többi kiscsoport véleménye alapján kapnak egy globális érdemjegyet.

• A csoporton belül pedig a résztvevők saját munkájukat értékelik, melyre a csoport többi tagja reagálhat.

**Módszertan**: problémaalapú tanulás, csoportmunka, önálló munka.

**Eszközök:** digitális eszközök, könyvtári adatbázis, egyetemi tudásarchívum, nem frontális elrendezésű vagy virtuális tanterem.

**Fejlesztett kompetenciák**: Fejleszthető általános kompetenciák: komplexprobléma-megoldás, kognitív rugalmasság, együttműködés, tárgyalási kompetencia, döntéshozatali képesség.

Fejlesztett szakterületspecifikus kompetenciák: szakspecifikus gondolkodási stratégia, problématípusok felismerésének és kezelésének képessége, kognitív rugalmasság, management (vezetés-irányítás), interkulturális management.

**A jó gyakorlat illeszkedése az egyetem stratégiájához**: A módszer a gyakorlatcentrikus célkitűzéseivel lehetővé teszi az élményalapú és önálló tanulás támogatását, hozzájárul az oktatás hatékonyságához, és ezáltal növelheti a hallgatói elégedettséget is. A hallgatók kiscsoportos és egyéni tevékenységével és a tanár mentoráló attitűdjével az oktatás tanulóközpontúvá válik. A kreativitást igénylő megoldások a munkaerőpiacon és az adott szakterületeken nélkülözhetetlen kompetenciák fejlesztését segítik. A hallgatók projektalapú tevékenysége lehetőséget nyújt digitális kompetenciájuk több területen való fejlesztésére is: értekezlet tartása, egy adott téma digitális alapú személtetése, prezentáció, kapcsolattartás. A tanulási program hozzájárul ahhoz, hogy a hallgatók a külföldi mobilitás alkalmával már tapasztalatokkal rendelkezve kapcsolódhassanak be hasonló programokba. Az ismeretek gyakorlatorientált feldolgozása meggyorsítja az idegen nyelv elsajátítását is, ami nemzetközi viszonylatban is elősegíti a szakmai helytállást, a szakmai kapcsolatok bővítését.

**A jó gyakorlat megvalósításának tanulságai**: Lelkesebb, motiváltabb, önállóbb és felelősségteljesebb szakmai hozzáállást eredményez.

**Adaptálhatóság lehetőségei**: Bármely szakterületen alkalmazható.

**A jó gyakorlat elsajátításának időigénye:** egy szemeszter

**A jó gyakorlatot szakirodalom alapján alkalmazta:** Szekrényesné dr. Rádi Éva Ágota adjunktus, NKE ÁNTKIdegen Nyelvi és Szaknyelvi Lektorátus

**Szakirodalom:**

* Becker, F. G., et al., Einsatz des Problemorientierten Lernens in der betriebswirtschaftlichen Hochschullehre. WiSt, 39 Jg., Heft 8, August 2010, S. 366-371. https://unibielefeld.com/fakultaeten/wirtschaftswissenschaften/lehrbereiche/pou/lehre/pol/was-ist-problemorientiert/Beitrag\_Becker\_et\_al.\_aus\_WiSt\_08-2010.pdf
* Becker, F. G., Friske, V., Problemorientiertes Lehren und Lernen in der Betriebswirtschaftslehre: Entwicklung eines Moduls. In: M. Mair, G. Brezowar, G. Olsowski, J. Zumbach (Hrsg.): Problem-Based Learning im Dialog. Anwendungsbeispiele und Forschungsergebnisse aus dem deutschsprachigen Raum. Wien 2012, Teil I, S. 85-97.
* Schmidt, H. G., Problem-based learning: rationale and description. Medical Education, 17(1), 11–16. https://doi.org/10.1111/j.1365-2923.1983.tb01086.x